Zaradenie do zoznamu v prílohe VIII spolu so zodpovedajúcimi pravidlami o vývoze príslušných chemických látok bude platiť pre všetky zmluvné strany, ktoré ratifikujú zmenu, kým daná chemická látka nebude zaradená do zoznamu v prílohe III. Rozhodnutie o zaradení do zoznamu v prílohe VIII sa prijme na základe konsenzu, s možnosťou rozhodnúť trojštvrtinovou väčšinou hlasov zmluvných strán prítomných a hlasujúcich na zasadnutí, ak boli vyčerpané všetky snahy o dosiahnutie konsenzu.

Okrem toho konferencia zmluvných strán zváži návrh na zmenu článkov 7, 10, 11 a 22 Rotterdamského dohovoru a doplnenie novej prílohy VIII, ktorý predložili Švajčiarsko, Austrália a Mali. V závislosti od rokovaní na konferencii zmluvných strán bude možno potrebné návrh upraviť. Navrhovanými zmenami sa stanoví mechanizmus na regulovanie vývozu daných chemických látok, ktorých zaradenie do zoznamu v prílohe III odporúča Revízny výbor pre chemikálie, ale v prípade ktorých ešte konferencia zmluvných strán nedosiahla konsenzus, pokiaľ ide o ich zaradenie do prílohy III.

Zaradenie do zoznamu v prílohe III má za následok, že obchodovanie s týmito chemickými látkami na medzinárodnej úrovni bude podliehať postupu predbežného súhlasu po predchádzajúcom ohlásení. To si bude vyžadovať, aby zmluvné strany predložili sekretariátu odpovede týkajúce sa dovozu, aby sekretariát mohol tieto odpovede sprístupniť všetkým zmluvným stranám. Vyvážajúce zmluvné strany budú musieť pri vývoze týchto chemických látok rešpektovať odpovede týkajúce sa dovozu.

Pripravovaná zmena sa stane záväznou pre zmluvné strany v súlade s článkom 21 ods. 5 dohovoru, v ktorom sa stanovuje: „Ratifikácia, prijatie alebo schválenie zmeny a doplnenia sa oznámia depozitárovi písomne. Zmena a doplnenie prijaté v súlade s ods. 3 nadobudnú platnosť pre zmluvné strany, ktoré ich prijali, na 90. deň odo dňa uloženia ratifikačných listín, listín o prijatí alebo pristúpení minimálne troch štvrtín zmluvných strán. Po tomto dátume zmeny a doplnenia nadobúdajú platnosť pre každú ďalšiu zmluvnú stranu 90. deň odo dňa, keď táto zmluvná strana uloží svoju ratifikačnú listinu, listinu o prijatí alebo schválení zmeny a doplnenia“. Následne, po tom, ako depozitár zmenu prijme a oznámi Únii, bude Únia musieť podniknúť kroky na schválenie tejto zmeny podľa článku 21 ods. 5 dohovoru a oznámiť ju depozitárovi.

3.Pozícia, ktorá sa má zaujať v mene Únie

Pozíciou, ktorá sa má zaujať v mene Únie na jedenástom zasadnutí konferencie zmluvných strán Rotterdamského dohovoru, by mala byť v súlade s príslušnými odporúčaniami Revízneho výboru pre chemikálie podpora zaradenia acetochlóru, karbosulfánu, chryzotilového azbestu, fentiónu (prípravky s ultranízkoobjemovým obsahom účinnej látky na úrovni alebo nad úrovňou 640 g/l), iprodiónu, tekutých prípravkov (emulgovateľný koncentrát a rozpustný koncentrát) s obsahom parakvát-dichloridu na úrovni alebo nad úrovňou 276 g/l, čo predstavuje koncentráciu iónov parakvátu 200 g/l alebo vyššiu, a terbufosu do zoznamu v prílohe III.

V súlade s článkom 5 ods. 1 dohovoru zmluvné strany predložili oznámenia o právoplatnom regulačnom opatrení, ktoré prijali s cieľom zakázať alebo prísne obmedziť používanie acetochlóru, karbosulfánu, chryzotilového azbestu, iprodiónu a terbufosu na vnútroštátnej úrovni.

Okrem toho zmluvné strany predložili v súlade s článkom 6 ods. 1 návrhy na zaradenie fentiónu (prípravky s ultranízkoobjemovým obsahom účinnej látky na úrovni alebo nad úrovňou 640 g/l) a tekutých prípravkov (emulgovateľný koncentrát a rozpustný koncentrát) s obsahom parakvát-dichloridu na úrovni alebo nad úrovňou 276 g/l, čo predstavuje koncentráciu iónov parakvátu 200 g/l alebo vyššiu do zoznamu v prílohe III k dohovoru.

Revízny výbor pre chemikálie tieto oznámenia preskúmal podľa kritérií stanovených v prílohe II a návrhy podľa kritérií stanovených v prílohe IV k dohovoru a dospel k záveru, že všetky príslušné kritériá sú splnené.

Zaradenie do zoznamu v prílohe III má za následok, že obchodovanie s týmito chemickými látkami na medzinárodnej úrovni bude podliehať postupu predbežného súhlasu po predchádzajúcom ohlásení. To si bude vyžadovať, aby zmluvné strany predložili sekretariátu odpovede týkajúce sa dovozu, aby sekretariát mohol tieto odpovede sprístupniť všetkým zmluvným stranám. Vyvážajúce zmluvné strany budú musieť pri vývoze daných chemických látok rešpektovať odpovede týkajúce sa dovozu.

Pozíciou, ktorá sa má zaujať v mene Únie na jedenástom zasadnutí konferencie zmluvných strán Rotterdamského dohovoru, pokiaľ ide o návrh predložený Švajčiarskom, Austráliou a Mali, by mala byť podpora zmeny, ktorou by sa zaviedol mechanizmus hlasovania na zaradenie chemických látok do prílohy III. Vzhľadom na skúsenosti z rokovaní s ostatnými zmluvnými stranami sa zdá, že takúto zmenu by podporilo len zopár zmluvných strán. Preto by alternatívnou pozíciou mala byť v zásade podpora návrhu Švajčiarska, Austrálie a Mali a to za predpokladu, že sú splnené tieto podmienky:

a)medzi ostatnými zmluvnými stranami nie je dostatočná podpora pre zmenu rozhodovacieho postupu na zaraďovanie chemických látok do zoznamu v prílohe III, ktorou by sa zaviedla možnosť hlasovať v súlade s článkom 22 ods. 4 v spojení s článkom 22 ods. 3, avšak bez uplatnenia článku 22 ods. 3 písm. b) dohovoru;

b)dodatočné pravidlá a postupy zavedené zmenou sú v úplnom súlade s existujúcimi pravidlami a postupmi dohovoru;

c)zmenami sa zaistí, aby sa uprednostnilo zaraďovanie chemických látok do zoznamu v prílohe III a aby dodatočné pravidlá neboli v rozpore so zaraďovaním do zoznamu v prílohe III vrátane akéhokoľvek zaraďovania do zoznamu v prílohe III, o ktorom sa rozhodne, keď je už chemická látka zaradená do zoznamu v prílohe VIII;

d)zmenami sa zaistí, že pravidlá týkajúce sa ochrany dovážajúcich krajín, ktoré sa uplatnia na vývoz chemických látok zaradených do zoznamu v prílohe VIII, budú prísnejšie ako tie, ktoré sa uplatňujú na vývoz chemických látok uvedených v zozname v prílohe III;

e)zmenami sa zaistí, že všetky zmluvné strany, ktoré zmeny ratifikujú, budú viazané každým rozhodnutím o zaradení chemickej látky do zoznamu v prílohe VIII vrátane každého rozhodnutia prijatého na základe hlasovania.

Návrh je v súlade s nariadením (EÚ) č. 649/2012, ktorým sa vykonáva Rotterdamský dohovor v Únii, a uvedené nariadenie dopĺňa. Je plne v súlade s cieľom dohovoru podporovať spoločnú zodpovednosť a spoluprácu medzi zmluvnými stranami v medzinárodnom obchode s určitými nebezpečnými chemickými látkami s cieľom chrániť zdravie ľudí a životné prostredie pred možným poškodením a prispieť k ich používaniu spôsobom, ktorý neškodí životnému prostrediu

Návrh je v súlade s nariadením (ES) č. 1107/2009, nariadením (EÚ) č. 528/2012 a nariadením (EÚ) č. 1907/2006, keďže nie je v rozpore so žiadnym rozhodnutím o uvádzaní chemických látok na trh Európskej únie.

4.Právny základ

4.1.Procesnoprávny základ

4.1.1.Zásady

V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“.